3 หุ้นถ่านหินวิ่งคึก! รับราคาตลาดโลกพุ่งแรง คาดหนุนผลงานปีนี้โตเด่น
3 หุ้นถ่านหินวิ่งคึก! รับอานิสงส์ราคาถ่านหิน Newcastle สูงขึ้นโดยเมื่อวันที่ 6 ก.ย.64 ปรับขึ้นมาที่ 179 เหรียญสหรัฐต่อตันทำจุดสูงสุดในรอบ 13 ปี และล่าสุดยังยืนราคา 177 เหรียญสหรัฐต่อตัน คาดหนุนผลงานปีนี้โตเด่น
9 ก.ย. 2564

ผู้สื่อข่าวรายงานว่าวันนี้ (9 ก.ย. 2564) ราคาหุ้นบริษัท บ้านปู จำกัด (มหาชน) หรือ BANPU ณ เวลา 12.03 น. อยู่ที่ระดับ 12.70 บาท เพิ่มขึ้น 0.50 บาท หรือ 4.10% โดยทำจุดสูงสุดที่ 12.90 บาท และทำจุดต่ำสุดที่ 12.40 บาท ด้วยมูลค่าการซื้อขาย 1.05 พันล้านบาท
ขณะเดียวกันราคาหุ้นบริษัท ลานนารีซอร์สเซส จำกัด (มหาชน) หรือ LANNA ณ เวลา 12.03 น. อยู่ที่ระดับ 24.90 บาท เพิ่มขึ้น 1.90 บาท หรือ 8.26% โดยทำจุดสูงสุดที่ 26.00 บาท และทำจุดต่ำสุดที่ 23.20 บาท ด้วยมูลค่าการซื้อขาย 439.34 ล้านบาท
ส่วนราคาหุ้นบริษัท เอเชีย กรีน เอนเนอจี จำกัด (มหาชน) หรือ AGE ณ เวลา 12.03 น. อยู่ที่ระดับ 3.22 บาท เพิ่มขึ้น 0.08 บาท หรือ 2.55% โดยทำจุดสูงสุดที่ 3.28 บาท และทำจุดต่ำสุดที่ 3.16 บาท ด้วยมูลค่าการซื้อขาย 68.86 ล้านบาท
ทั้งนี้นายมงคล พ่วงเภตรา ผู้ช่วยกรรมการผู้จัดการ ฝ่ายกลยุทธ์การลงทุนหลักทรัพย์ บล.เคทีบีเอสที กล่าวว่า ราคาหุ้น BANPU และ LANNA ต่างปรับตัวขึ้นรับราคาถ่านหิน Newcastle สูงขึ้นโดยเมื่อวันที่ 6 ก.ย. 2564 ปรับขึ้นมาที่ 179 เหรียญสหรัฐต่อตันทำจุดสูงสุดในรอบ 13 ปี และล่าสุดยังยืนราคา 177 เหรียญสหรัฐต่อตัน โดย BANPU มีเหมืองถ่านหินที่ออสเตรเลีย จึงได้รับประโยชน์ไปเต็มๆ
สำหรับราคาถ่านหินในอินโดนีเซียก็ปรับตัวสูงขึ้นเช่นกันมาที่ 150 เหรียญสหรัฐต่อตันถือว่าสูงมาก ซึ่งทั้ง BANPU และ LANNA ก็มีเหมืองที่อินโดนีเซียเช่นกัน
นอกจากนี้ BANPU ยังได้รับอานิสงส์จากราคาก๊าซธรรมชาติที่สหรัฐปรับตัวเพิ่มขึ้นแตะ 4.90 เหรียญสหรัฐ สูงสุดในรอบ 7 ปี จากผลของพายุเฮอริเคนพัดผ่านบริเวณอ่าวเม็กซิโก ซึ่งเป็นราคาที่ปรับขึ้นเท่าตัวจากปลายไตรมาส 2/2564 โดยธุรกิจก๊าซของ BANPU มีสัดส่วนของกำไรก่อนหักดอกเบี้ย ภาษี ค่าเสื่อมราคา และค่าใช้จ่ายตัดจ่าย (EBITDA) ที่ 22% ในไตรมาส 2/2564  ดังนั้นคาดว่าผลประกอบการของ BANPU จะดีพอสมควร
อีกทั้งยังรับข่าวบ้านปูเน็กซ์ บ.ย่อยที่วางเป้ากำลังการผลิตพลังงานหมุนเวียน โดยปรับเพิ่มเป้าหมายกำลังการผลิตอีกราว 20 – 30% จากเดิม 1,600 เมกะวัตต์ (MW) ภายในปี 2568 จากปัจจุบันมีกำลังการผลิตไฟฟ้ารวมกว่า 1,200 – 1,300 MW แล้ว
ขณะที่ LANNA ส่วนใหญ่ขายถ่านหินราคา spot จึงรับอานิสงส์จากราคาถ่านหินปรับตัวขึ้นเท่านั้น
 
 
 
 
 